Aanlynslenters: van romantiese beloftes tot trane en finansiële ruïnering | Maroela Media
'n Groep vroue beywer hulle vir groter bewusmaking van aanlynslenters op veral sosiale media of op afspraak-webwerwe, nadat hulle gesamentlik glo miljoene rande weens sulke bedrogskemas verloor het.
John Alexander, hoofondersoeker van die private speurdiens Royal Investigations, sê hulle is in dié stadium besig om verskeie sake te ondersoek waar vroue op sosiale media ingeloop is.
Gillian Goldman is een van dié vroue. Sy beweer sy is nagenoeg R10 miljoen kwyt weens 'n aanlynslenter. Sy het ook haar haar huis en sakeonderneming in die proses verloor.
Louise (de Haas) Heyns is 'n paar jaar gelede óók uit duisende rande geswendel. In háár geval het sy ene Barry Morris in 2015 op 'n aanlyn-afspraakwebwerf ontmoet. Hoewel hulle nooit persoonlik ontmoet het nie, was hulle kort voor lank in 'n liefdesverhouding.
Morris kon Afrikaans en Engels praat en het glo in Spanje grootgeword voordat sy familie hulle in Pretoria gevestig het, het sy in 'n verklaring oor haar ervaring gesê. Dit was nie lank nie, of die versoeke vir geld het begin. Duisende rande vir vliegkaartjies; borgtog nadat hy glo op die Heathrow-lughawe in Londen in hegtenis geneem is; geld vir herstelwerk ná 'n vreeslike ongeluk by Morris se werk. Die verhale was ook dikwels hartseer. Kanker is by Morris se ma gediagnoseer en sy is glo daarna dood. Dan was daar die ernstige motorongeluk waarin Morris en sy twee kinders beseer is…. Die lys was bykans eindeloos en die versoeke vir geld ook. Van die beloftes om die geld terug te betaal, het daar egter nooit iets gekom nie.
Nóg 'n man wat sy op 'n aanlyn-afspraakwebwerf ontmoet het, ene Richard Cornfield, het glo óók duisende rande uit haar bedrieg. Sy moes later onder meer haar motor verkoop en het eindelik nagenoeg R375 000 in dié bedrogspul verloor.
"Die bedrieëry is geweldig goed georganiseerd. Hulle het nagemaakte paspoorte, sagteware wat hul stemme verander en hulle stories is altyd uiters geloofwaardig. Die bedrieërs doen hulle gewoonlik ook voor as 'n gesinsman en hulle teiken veral ouer vroue," het Alexander gesê.
En dit is nie net naïewe of oningeligte vroue wat slagoffers word nie. Inteendeel, dit is dikwels uiters suksesvolle vroue. Die sielkundige speletjies wat daarna met 'n slagoffer gespeel word duur soms maande of jare, sê Alexander. "Dit is skrikwekkend hoe goed hierdie bedrieërs is. Hulle is meesterlike manipuleerders wat dikwels tien, 15 of 20 vroue gelyk benader en van 'n teks af werk.
"Hulle (die bedrieërs) doen dit vir 'n lewe. As jy 20 vroue op 'n slag besig hou en net een val vir jou storie, is dit uiters winsgewend.
"Dit is asof hulle presies weet wanneer 'n vrou weerloos is en presies weet hoe om dit uit buit. Hulle bestudeer hul slagoffers op sosiale media en ken jou later beter as wat jy jouself ken," het hy gesê.
Wanneer 'n bedrieër byvoorbeeld sien dat 'n moontlike slagoffer graag gholf speel, word dít as aanknopingspunt gebruik wanneer 'n vrou op sosiale media genader word.
Alexander het gesê die ondersoek het intussen gevorder tot waar hy binne 'n dag of wat die identiteit gaan hê van een van die persone wat ván die geld wat oorbetaal word, gaan onttrek. Volgens hom is die polisie huiwerig om dié soort saak te ondersoek, omdat dit as 'n siviele kwessie beskou word. Wanneer 'n slagoffer egter kan wys dat diefstal onder valse voorwendsels gepleeg is, word dit 'n saak vir die polisie.
"Ons wil hê die muile (diegene wat gebruik word om die geld te gaan onttrek) moet ingeneem word vir ondervraging. Dit is baie moeilik om die baasbrein vas te trek, maar daar móét 'n skakel tussen die muile en daardie persoon wees," het hy gesê.
Volgens Alexander word die bedrogspul bedryf deur Nigeriese burgers wat uit Kaapstad werk.
Op die Facebook-groep Sky Women NPC – 'n nie-winsgewende organisasie wat Heyns 'n paar jaar gelede op die been gebring het – kan slagoffers van dié soort bedrogspul steun kry van ander vroue wat reeds daardeur is.
Hulle word begelei deur die proses om weer hul selfvertroue te herwin, terwyl die groep hom ook beywer vir die bekamping van kuber-bedrogskemas op sosiale media en bewusmaking daaroor.
Die organisasie sê vroue wat slagoffers van dié slenters is, eindig dikwels in skuilings vir haweloses waar hulle in haglike omstandighede woon en talle probeer selfmoord pleeg.
ń baie goeie begin sal wees om net jou gesonde verstand te begin gebruik. Hoeveel moet nog gevang word na al die waarskuwings? ń donkie? …………
genade moet dit ignoreer en blok dit .kan dit lewe verwoes.moet by naaste polisie aanklop om te help en moenie vir mense vertrou nie.daai vrou het 4 keer op facebook naam verander en selnr ook verander my vriend het probeer bel dis scam. profile is vals.moet net versigtig wees….
Geen simpatie. "If something is too good to be true, then it is not true". Mense word elke liewe dag gewaarsku teen hierdie slenters. Ag nee man, mens is nie so hardop vir "liefde" nie.
Kon nog nooit verstaan hoe jy 2000 "vriende" op FaceBook het nie, maar jy het nog net ooit 2 persoonlik ontmoet. Verlang terug na die dae as jy vou kuier, dan het jy BY jou maats en vriende gaan kuier, en hulle by jou. Jy het dan lekker gesels, geeet en geklets. Nou het jy 2000 "vriende" op FaceBook, maar ken niemand waar jy kan gaan kuier nie, en niemand wat by jou kom kuier nie……shame!!
Age nee, dit is nou om jouself te ver-toffie. Miskien dink ek net anders, maar hoe de joos val jy vir sulke snert. Elke dag word mense nog steeds gevang. Ek verkoop onlangs iets op die net, en ek was verbaas hoe dat mense oor hulle voete val om my vinnig te kan betaal, net die goed te kry.